b'\n_START_ARTICLE_\nLibijska pustinja\n_START_PARAGRAPH_\nLibijska pustinja je afri\xc4\x8dka pustinja koja se nalazu na sjevernom i isto\xc4\x8dnom dijelu pustinje Sahara i obuhva\xc4\x87a jugozapadni Egipat, isto\xc4\x8dnu Libiju i sjeverozapadni Sudan. Zauzimaju\xc4\x87i povr\xc5\xa1inu od oko 1.100.000 kvadratnih kilometara, ona je gotovo iste veli\xc4\x8dine kao Indijski potkontinent. Kvadratnog je oblika i prostire se oko 1.100 km od istoka na zapad i 1.000 km od sjevera ka jugu.\n_START_SECTION_\nFizi\xc4\x8dka geografija\n_START_PARAGRAPH_\nOva pustinja je prete\xc5\xbeno \xc5\xa1ljunkovita i stejnovita, a naseljava je nomadski narod Senusi. Najdominantnije \xc5\xbeivotinjske vrste su pje\xc5\xa1\xc4\x8dane zmije i \xc5\xa1korpioni._NEWLINE_Grebeni i duboke depresije postoje u nekim dijelovima pustinje, a ni jedna rijeka ni potok ne protje\xc4\x8de ovom pustinjom. Pustinjska visoravan Jilf al Kabir ima nadmorsku visinu od oko 1.000 metara, za razliku od neprekidnog teritorija plo\xc4\x8dastog kamenja prekrivenog slojevima horizontalnih naslaga sedimenta, koji stvara ogroman ravan plato._NEWLINE_Ima sedam zna\xc4\x8dajnih depresija u Libijskoj pustinji, i sve se smatraju oazama, izuzev najve\xc4\x87e, Katare, gdje je voda slana. Ograni\xc4\x8dena poljoprivredna proizvodnja, prisustvo nekih prirodnih resursa, i stalnih naselja se nalaze u drugih \xc5\xa1est udolina, koje imaju svje\xc5\xbeu vodu kojom ih snabdijeva Nil ili lokalni izvori._NEWLINE_Oaza Siva, blizu libijske granice i zapadno od Katare, je izolirana od ostatka Egipta ali se u njoj \xc5\xbeivot odr\xc5\xbeao jo\xc5\xa1 od davnih vremena._NEWLINE_Druge velike oaze su Siva, Gahla i Karga u Egiptu, te Jagbub u Libiji i sve zajedno \xc4\x8dine topografski lanac koji se \xc5\xa1iri od oaze Al Fajum (koja se naziva i Dolina Fajum) a nalazi se 60 km jugozapadno od Kaira, a zatim na jug do oaza Bahrija, Farafira i Dahila, prije nego \xc5\xa1to se do\xc4\x91e do najve\xc4\x87e oaze, Harid\xc5\xbea. Slano jezero, Birkat Karun, koje je u davna vremena istjecalo u Nil, na sjeveru dose\xc5\xbee do oaze Al Fajum. Stolje\xc4\x87ima je slatka voda arte\xc5\xa1kih bunara u oazi Al Fajum omogu\xc4\x87avala gajenje biljaka na navodnjavanom terenu povr\xc5\xa1ine preko 1.800 kvadratnih km.\n_START_SECTION_\nDepresija Katara\n_START_PARAGRAPH_\nDepresija Katara, druga najni\xc5\xbea to\xc4\x8dka u Africi je veli\xc4\x8dine oko 15.000 km\xc2\xb2, a nalazi se duboko ispod razine mora (najni\xc5\xbea to\xc4\x8dka je 133 metara ispod razine mora). Rijetko naseljena depresija Katara je pokrivena glinovitim tlom, slanim mo\xc4\x8dvarama i slanim jezerima.'